*****

ΚΑΝΟΝΙΣΜΟΣ (ΕΟΚ) αριθ. 2007/81 ΤΟΥ ΣΥΜΒΟΥΛΙΟΥ

της 13ης Ιουλίου 1981

περί καθορισμού, για την αμπελουργική περίοδο 1981/82, των πληρωτέων τιμών στο πλαίσιο της υποχρεωτικής αποστάξεως των υποπροϊόντων οινοποιήσεως και κατά παρέκκλιση του κανονισμού (ΕΟΚ) αριθ. 349/79, του ποσού συμμετοχής του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Εγγυήσεων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3456/80 (2), και ιδίως το άρθρο 39 παράγραφος 6,

την πρόταση της Επιτροπής,

Εκτιμώντας:

ότι, σύμφωνα με το άρθρο 39 του κανονισμού (ΕΟΚ) αριθ. 337/79 και τα άρθρα 2 και 3 του κανονισμού (ΕΟΚ) αριθ. 349/79 του Συμβουλίου της 5ης Φεβρουαρίου 1979 περί αποστάξεως των υποπροϊόντων οινοποιήσεως (3), το Συμβούλιο ορίζει, για κάθε αμπελουργική περίοδο, την τιμή αγοράς του οινικού παρακρατήματος και την τιμή της αλκοόλης του οινικού παρακρατήματος στο πλαίσιο της υποχρεωτικής αποστάξεως των υποπροϊόντων της οινοποιήσεως·

ότι η τιμή αγοράς του οινικού παρακρατήματος, σύμφωνα με το άρθρο 2 του κανονισμού (ΕΟΚ) αριθ. 349/79, πρέπει να κυμαίνεται μεταξύ 30 % και 40 % της τιμής προσανατολισμού του επιτραπέζιου οίνου του τύπου Α Ι που εφαρμόζεται από τις 16 Δεκεμβρίου 1981· ότι, παραμένοντας στα όρια που προαναφέρονται, η τιμή αυτή πρέπει να καθορίζεται λαμβάνοντας υπόψη, αφ ενός, την ανάγκη να διασφαλισθεί ότι η υποχρεωτική απόσταξη των υποπροϊόντων της οινοποιήσεως θα πραγματοποιηθεί εξ ολοκλήρου από όλους τους παραγωγούς καί, αφ ετέρου, το επίπεδο τιμών της οινικής αλκοόλης στην αγορά·

ότι κατά το χρόνο καθορισμού της τιμής της αλκοόλης του οινικού παρακρατήματος, που αναφέρεται στο άρθρο 3 παράγραφος 2 εδάφιο πρώτο του κανονισμού (ΕΟΚ) αριθ. 349/79, πρέπει να λαμβάνονται υπόψη επί σταθεράς βάσεως τα κριτήρια που αναφέρονται στην ίδια διάταξη· ότι για τον καθορισμό των τιμών, που αναφέρονται στο τρίτο εδάφιο της εν λόγω παραγράφου, πρέπει να λαμβάνονται υπόψη τα διάφορα έξοδα ανάλογα με την καταγωγή της παρεχόμενης αλκοόλης· ότι όλες οι τιμές εφαρμόζονται, σύμφωνα με το άρθρο 1 παράγραφος 2 περίπτωση δ του κανονισμού (ΕΟΚ) αριθ. 349/79, σε αλκοόλη που έχει κτηθέντα αλκοολικό τίτλο όχι κατώτερο από 92 % vol·

ότι, κατ εφαρμογή του άρθρου 39 παράγραφος 6 του κανονισμού (ΕΟΚ) αριθ. 337/79, το άρθρο 4 του κανονισμού (ΕΟΚ) αριθ. 349/79 προβλέπει ότι η συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων, στα έξοδα που επιβαρύνουν τους οργανισμούς παρεμβάσεως, υπεισέρχεται μόνο μέχρι του ορίου του ελλείμματος αυτών των οργανισμών καί, εν πάση περιπτώσει, μέχρι ενός μέγιστου ποσού· ότι η αποκτηθείσα πείρα απέδειξε ότι η εφαρμογή του συστήματος αυτού επιφέρει για τους σχετικούς οργανισμούς παρεμβάσεως διοικητικές και λογιστικές δυσχέρειες· ότι τα ελλείμματα των εν λόγω οργανισμών είναι σταθερά μεγαλύτερα από τη χρηματοδοτική συμμετοχή του Ευρωπαϊκού Γεωργικού Ταμείου Προσανατολισμού και Εγγυήσεων· ότι, για να εκλείψουν οι ανωτέρω δυσχέρειες, πρέπει να ληφθεί υπόψη η λύση που αναφέρεται στο άρθρο 4β του κανονισμού (ΕΟΚ) αριθ. 343/79 του Συμβουλίου της 5ης φεβρουαρίου 1979 περί των γενικών κανόνων που αφορούν ορισμένες εργασίες αποστάξεως οίνων (4), όπως τροποποιήθηκε τελευταία από τον κανονισμό (ΕΟΚ) αριθ. 1991/80 (5), στο πλαίσιο των αποστάξεων που προβλέπονται στα άρθρα 40 και 41 του κανονισμού (ΕΟΚ) αριθ. 337/79, και να καθορισθεί, συνεπώς, ένα κατ αποκοπή ποσό ανά εκατόλιτρο αναλαμβανόμενης άνυδρης αλκοόλης, το οποίο πρέπει να καταβληθεί στους οργανισμούς παρεμβάσεως ανεξαρτήτως του ελλείμματός τους· ότι γι αυτό είναι αναγκαίο να γίνει παρέκκλιση από το άρθρο 4 του κανονισμού (ΕΟΚ) αριθ. 349/79·

ότι το ποσό της συμμετοχής του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Εγγυήσεων, πρέπει να ορίζεται λαμβανομένης υπόψη της καταστάσεως της αγοράς της αλκοόλης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την αμπελουργική περίοδο 1981/82 καθορίζονται σέ:

- 0,89 ECU ανά % vol αλκοόλης ανά εκατόλιτρο, η τιμή αγοράς του οινικού παρακρατήματος,

- 1,40 ECU ανά % vol αλκοόλης ανά εκατόλιτρο, η τιμή αλκοόλης του οινικού παρακρατήματος που αναφέρεται στο άρθρο 3 παράγραφος 2 εδάφιο πρώτο του κανονισμού (ΕΟΚ) αριθ. 349/79,

- 1,50 ECU ανά % vol αλκοόλης ανά εκατόλιτρο, η τιμή αλκοόλης του οινικού παρακρατήματος που προέρχεται από στέμφυλα, η οποία αναφέρεται στο τρίτο εδάφιο της ίδιας παραγράφου,

- 1,30 ECU ανά % vol αλκοόλης ανά εκατόλιτρο, η τιμή της αλκοόλης του οινικού παρακρατήματος που προέρχεται από οίνους, η οποία αναφέρεται στο τρίτο εδάφιο της ίδιας παραγράφου,

- 1,30 ECU ανά % vol αλκοόλης ανά εκατόλιτρο, η τιμή της αλκοόλης του οινικού παρακρατήματος που προέρχεται από οινολάσπες, η οποία αναφέρεται στο τρίτο εδάφιο της ίδιας παραγράφου.

2. Κατά παρέκκλιση του άρθρου 4 του κανονισμού (ΕΟΚ) αριθ. 349/79, το ποσό της συμμετοχής του Ευρωπαϊκού Γεωργικού Ταμείου Προσανατολισμού και Εγγυήσεων, Τμήμα Εγγυήσεων, στα έξοδα που επιβαρύνουν τους οργανισμούς παρεμβάσεως καθορίζεται για την ίδια περίοδο σε 0,37 ECU ανά % vol αλκοόλης ανά εκατόλιτρο.

Άρθρο 2

Ο παρών κανονισμός αρχίζει να ισχύει από την 1η Σεπτεμβρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 13 Ιουλίου 1981.

Για το Συμβούλιο

Ο Πρόεδρος

Lord CARRINGTON

(1) ΕΕ αριθ. L 54 της 5. 3. 1979, σ. 1.

(2) ΕΕ αριθ. L 360 της 31. 12. 1980, σ. 18.

(3) ΕΕ αριθ. L 54 της 5. 3. 1979, σ. 84.

(4) ΕΕ αριθ. L 54 της 5. 3. 1979, σ. 64.

(5) ΕΕ αριθ. L 195 της 29. 7. 1980, σ. 8.